Tiivistelmä

Luxemburgin oikeuslaitoksen riippumattomuus on edelleen hyvällä tasolla, ja sen toiminta on yleisesti ottaen tehokasta. Perustuslakimuutosmenettely, jonka tarkoituksena on vahvistaa entisestään oikeuslaitoksen riippumattomuutta, etenee, ja viimeisin luonnos sisältää tuomarineuvoston perustamisen sekä selkeän viittauksen oikeuslaitoksen ja syyttäjälaitoksen riippumattomuuteen. Tämä johtaisi siihen, että oikeusministeriltä vietäisiin toimivalta antaa yksittäistapauksissa määräyksiä syyttäjille. Covid-19-pandemia on osoittanut, että oikeudenkäytön digitalisointia on kehitettävä edelleen, jotta voidaan taata pidemmällä aikavälillä oikeuslaitoksen häiriönsietokyky sekä oikeudenkäytön nykyaikaistaminen yleensä. Valmisteilla on konkreettisia muutosehdotuksia oikeusapujärjestelmän parantamiseksi.

Hallitus arvioi parhaillaan tarvetta vahvistaa korruptiontorjuntasääntöjä ja keskittyy ensisijaisesti korruption ehkäisemiseen. Parlamentin jäsenten käytännesäännöillä säännellään osittain lobbaustoimintaa, mutta yleisessä johdonmukaisuudessa ja täytäntöönpanossa on edelleen puutteita. Parantamisen varaa on niin kutsutun pyöröovi-ilmiön kohdalla, sillä erityiset säännökset koskevat vain hallituksen jäseniä. Tätä on korostanut myös eettinen toimikunta, joka on ulkoinen valvontaelin. Poliittisten puolueiden rahoituksesta annettua asetusta on tarkistettu avoimuuden lisäämiseksi. Väärinkäytösten ilmoittajien suojelemiseksi tarvitaan vielä lainsäädäntöä, mutta suurherttuakunnan poliisilla on erityisiä ilmoituskanavia. Covid-19-pandemian yhteydessä suurherttuakunnan poliisi lähetti kaikille lainvalvontaviranomaisille muistutuksen sovellettavista eettisistä periaatteista havaittuaan mahdollisia korruptioriskejä pandemian aikana.

Luxemburg on vahvistanut edelleen median sääntelyviranomaisen riippumattomuuteen ja toimivuuteen liittyviä sääntelytakeita ja lisännyt sen resursseja. Tällä tavoin pitäisi olla mahdollista vähentää viime vuoden kertomuksessa esiin tuotuja viranomaisen toimivuuteen liittyviä huolenaiheita. Lisäksi meneillään on lehdistötukijärjestelmän uudistaminen. Tarkoituksena on tehdä järjestelmästä teknologianeutraali ja ulottaa se verkkouutismediaan, mutta tässä vaiheessa on epäselvää, kattaako se myös freelance-toimittajat. Toimittajien suojelun kehys on edelleen vankka. Covid-19-pandemian vaikutuksen lieventämiseksi viranomaiset ottivat käyttöön tilapäisen avustusjärjestelmän kustantajille ja toimittajille. Huolta aiheuttavat edelleen virallisten asiakirjojen julkisuuteen liittyvät pitkäkestoiset menettelyt.

Parlamentti ehdotti kahta uutta perustuslakimuutosta, joiden tarkoituksena on etenkin ottaa käyttöön kansalaisten mahdollisuus saattaa asia suoraan perustuslakituomioistuimen käsiteltäväksi sekä yksinkertaistaa valtioon, valtionpäämieheen ja hallitukseen liittyviä säännöksiä. Molemmista keskustellaan parhaillaan parlamentissa, ja kuulemiset ovat käynnissä. Luxemburg on käyttänyt lähinnä tavallista lainsäätämisjärjestystä toteuttaakseen toimenpiteitä covid-19-pandemian käsittelemiseksi, mutta esiin on tuotu huolenaiheita, jotka liittyvät sidosryhmien osallistumismahdollisuuksien vähäisyyteen. House of Human rights -hanke, jossa pyrittiin synergian edistämiseen ja perusoikeuksia suojelevien instituutioiden tuomiseen yhteen, vietiin päätökseen. Vaikka covid-19-pandemia on vaikuttanut kansalaisjärjestöjen työhön, Luxemburgin kansalaisyhteiskunta on edelleen avoin, ja hallitus myönsi avustuksia kansalaisjärjestöjen tukemiseksi tällä ajanjaksolla.